由劉以達與黃耀明組成的達明一派,於1985年成立,雖然曾多次解散及重組,但達明一派對流行音樂有重大意義。日前,商台前高層俞琤70大壽,邀請了不少圈中好友出席慶生派對,當中達明一派亦有現身,劉以達事後更在社交網撰長文分享俞琤當日如何用5分鐘創造出「達明一派」的神話。
劉以達上載當晚與黃耀明、俞琤及填詞人陳少琪的合照,並撰長文講述俞琤如何用5分鐘創造出「達明一派」,他表示:「你或者以為,以上只係一個香港樂壇嘅神話。以下,係我親身經歷。」劉以達先提到84年在雜誌登廣告找歌手合作,撮合了達與明的首次見面,接著開始錄Demo,其中《繼續追尋》找了潘源良填詞並在電台播放,其後二人有幸約到俞琤在尖東新世界中心見面。
劉以達續細說與俞琤相見5分鐘的情況:「俞琤叫我哋上去飲杯啡,其實佢係超級大忙人,邊得閒陪我哋兩條𡃁仔坐,於是我哋把握時間,坐低第一分鐘稍微自我介紹,就打開天窗表明心跡:『我哋想入行,試下做一啲另類嘅粵語流行曲。』第二分鐘,俞琤就回應:『我聽過《繼續追尋》,好好呀,有獨特風格。你兩個人嘅組合,就叫做達明一派,呢個名係一種祝福、加上一啲期許,希望你哋堅持風格,自成一派!』第三分鐘,俞琤問我哋有無簽約,『仲未,淨係派咗demo畀唱片公司。』哦!第三分鐘,俞琤就撥輪,『喂,畫子,咁咁咁⋯⋯就係咁,兩個後生仔交畀你。』第四分鐘,寶麗金製作部揸fit人關維麟(畫子)已經同俞琤安排好見我哋。第五分鐘,見我哋仲好似夢遊緊,俞琤就一言嚇醒:『你哋如果一事無成,達明一派呢個名就會好造作,你哋會受唔起!』」 劉以達坦言在這40年間都將俞琤的說話刻骨銘心,並表示:「如果無呢5分鐘,就無達明一派。」最後他引用《青春殘酷物語》及《繼續追尋》向俞琤送上生日祝福:「青春殘酷,怎來得及細訴;繼續追尋,仍看不到您蒼老,多謝YT!!!」